Papersnake/gushiwen huggingface dataset:
清江晓发
清恒（清代）

古井烟飞玉带环，西风送我过淮关。江南此去无他事，先看青青万垒山。
祭九鼎十二首
真宗（宋代）

黄流在中，惟声香祀。
于荐于神，爰祗厥事。
礼从多备，以进为文。
尊斝三献，昭示孔勤。
鹧鸪天·那得茆斋一饷闲
段成己（金朝）

那得茆斋一饷闲。地炉敲火试龙团。头从白后弹冠懒，脚自顽来应俗难。尘世窄，酒杯宽。百年转首一槐安。是非藏谷何时了，隐几西窗月色
山城秋日野望感事书怀诗五章呈吴龙图
文同（宋代）

已是秋阴更夕曛，乱山高下起寒云。
危楼愿见客何处，远笛不知人厌闻。
身外流年波渺渺，眼前生事叶纷纷。
此愁万斛谁量得，直为重拈庾信文。
投翰林学士綦崇礼启
李清照（宋代）

清照启：素习义方，粗明诗礼。近因疾病，欲至膏肓，牛蚁不分，灰因已具。尝药虽存弱弟，应门惟有老兵。既尔苍皇，因成造次。信彼如簧之说，惑兹似锦之言。弟既可欺，持官文书来辄信；身几欲死，非玉镜架亦安知？僶俛难言，优柔莫诀，呻吟未定，强以同归。

视听才分，实难共处，忍以桑榆之晚节，配兹驵侩之下才。身既怀臭之可嫌，惟求脱去；彼素抱璧之将往，决欲杀之。遂肆侵凌，日加殴击，可念刘伶之肋，难胜石勒之拳。局天扣地，敢效谈娘之善诉；升堂入室，素非李赤之甘心。

外援难求，自陈何害，岂期末事，乃得上闻。取自宸衷，付之廷尉。被桎梏而置对，同凶丑以陈词。岂惟贾生羞绛灌为伍，何啻老子与韩非同传。但祈脱死，莫望偿金。友凶横者十旬，盖非天降；居囹圄者九日，岂是人为！抵雀捐金，利当安往；将头碎璧，失固可知。实自谬愚，分知狱市。此盖伏遇内翰承旨，搢绅望族，冠盖清流，日下无双，人间第一。奉天克复，本缘陆贽之词；淮蔡底平，实以会昌之诏。哀怜无告，虽未解骖，感戴鸿恩，如真出己。故兹白首，得免丹书。

清照敢不省过知惭，扪心识愧。责全责智，已难逃万世之讥；败德败名，何以见中朝之士。虽南山之竹，岂能穷多口之谈；惟智者之言，可以止无根之谤。高鹏尺鷃，本异升沉；火鼠冰蚕，难同嗜好。达人共悉，童子皆知。愿赐品题，与加湔洗。誓当布衣蔬食，温故知新。再见江山，依旧一瓶一钵；重归畎亩，更须三沐三薰。忝在葭莩。敢兹尘渎。
春雨
唐彦谦（唐代）

绮陌夜来雨，春楼寒望迷。远容迎燕戏，乱响隔莺啼。

有恨开兰迎，无言对李蹊。花欹浑拂槛，柳重欲垂堤。

灯檠昏鱼目，薰炉咽麝脐。别轻天北鹤，梦怯汝南鸡。

入户侵罗幌，捎檐润绣题。新丰树已失，长信草初齐。

乱蝶寒犹舞，惊乌暝不栖。庾郎盘马地，却怕有春泥。
虚白上人出关后走笔问之
王世贞（明代）

朝来启兰若，啁唽鸟声骄。见尔定中出，知无觉路遥。

白云初捲衲，寒月尚依瓢。莫作深山住，禅心处处调。
纳火礼祀大辰十二首
佚名（隋代）

［圜钟为宫］赫赫皇图，炎炎火德。
侈神之阳，奄有方国。
粢盛既岂，俎豆有飶。
于万斯年，报祀无对。
秋兴寄胤公
齐己（唐代）

风声吹竹健，凉气著身轻。谁有闲心去，江边看水行。

村遥红树远，野阔白烟平。试裂芭蕉片，题诗问竺卿。
颂古四十五首
释慧远（宋代）

飘飘一雁落寒空，步步追空觅雁踪。
蹋破草鞵跟已断，巍然独坐大雄峰。
偈颂一百四十二首 其七十
释广闻（宋代）

物理有代谢，时节不相饶。西家君子道长，东家小人道消。
漫书呈仲谋
黄庭坚（宋代）

漫来从宦著青衫，秣马何尝解辔衔。
眼见人情如格五，心知外物等朝三。
经时道上冲风雨，几日樽前得笑谈。
赖有同僚慰羁旅，不然吾已过江南。
寄奎章学士济南李溉之
萨都剌（元代）

山东李白似刘伶，投老归来酒半醒。天下三分秋月色，二分多在水中亭。
谒陵游九龙池八首 其一 渡石涧
程敏政（明代）

驱马渡南涧，涧水清且驶。蹀躞未肯前，磊磊青石子。
自西山归瑞臣见示三叠之作依韵再和
陈宝琛（清代）

若个将身作道场？荃兰揽涕视天霜。等閒大厦容巢燕，从古多天易丧羊。

孔蹠俱尘输一醉，楚凡同坐定谁亡？夜来洗得心如水，松月风泉满佛廊。
题江山风月楼三首
姚勉（宋代）

江上清风月在山，叶舟赤壁蜕尘寰。
坡仙心事君知否，不取一毫天地间。
石瓮寺灯魅诗
佚名（唐代）

凉风暮起骊山空，长生殿锁霜叶红。

朝来试入华清宫，分明忆得开元中。

金殿不胜秋，月斜石楼冷。谁是相顾人，褰帷吊孤影。

烟灭石楼空，悠悠永夜中。虚心怯秋雨，艳质畏飘风。

向壁残花碎，侵阶坠叶红。还如失群鹤，饮恨在雕笼。
春雨二首 其一
冯延登（金朝）

山市人归暮雨飞，倚筇久立看檐霏。乍来势若悬麻密，暂止声如鼓瑟希。

砌下蚁归低赤帻，帘间燕入湿乌衣。今宵客梦知安稳，厌浥新凉到枕帏。
楚王庙
王洋（宋代）

提封犹是古方隅，庙食何惭百世馀。
醴酒不陈宾客去，于今遗俗重诗书。
留萧伯和仲和小饮二首 其二
杨万里（宋代）

谁曾白日上青天，谁羡千钟况万钱。要入诗家须有骨，若除酒外更无仙。

三杯未必通大道，一斗真能出百篇。李杜饥寒才几日，却教富贵不论年。
金缕曲 悼亡
顾贞观（清代）

好梦而今已。被东风、猛教吹断，药炉烟气。纵使倾城还再得，宿昔风流尽矣。

须转忆、半生愁味。十二楼寒双鬓薄，遍人间、无此伤心地。

钗钿约，悔轻弃。

茫茫碧落音谁寄。更何年、香阶刬袜，夜阑同倚。珍重韦郎多病后，百感消除无计。

那只为、个人知己。依约竹声新月下，旧江山、一片啼鹃里。

鸡塞杳，玉笙起。
蜂
潘牥（宋代）

今岁分成第几房，刳松为屋蜜为粮。
门临花圃身长逸，架近松窗蜡渐香。
长日去凭双翅远，有时淡染半腰黄。
西园风雨无堪采，待得天晴出未忙。
明皇春宫按乐图
龙从云（元代）

华清宫殿春沈沈，宫门杨柳垂黄金。玉环新度霓裳曲，曲声酣黄君王心。

融融污体生春困，芙蓉露白桃花嫩。可怜飞燕在昭阳，李白文章有遗恨。

树头花暖莺啼早，满院嫔妃总含笑。门外千官进入朝，三郎沈醉不知晓。

渔阳回首飘胡尘，花钿委地徒沾巾。
水调歌头 魏石门铭
吴湖帆（清代）

秦塞褒斜道，此路号崎岖。石门天险，犹是一线锁通衢。

汉室永平题凿，魏代永平铭刻，千古二难俱。

陵谷感迁变，常绕帝王都。

第一字，还未损，墨花腴。行空天马，不似锋露郑羲书。

羊祉之功安在，王远之名可识，欧赵憾何如。宝华盦成梦，相对只欷歔。
山行
罗与之（宋代）

乌藤落手野烟开，水秀山明入望来。
旧日经行曾着语，试看石壁已莓苔。
金缕曲 悼黄苕仙表妹
赵我佩（清代）

丝藕萦愁抱。闷恹恹、画屏无睡，坐看天晓。玉镜尘封钗股折，凉煞蜻蜓翠小。

叹容易、咏花人老。锦瑟年华如水逝，剩红冰、渍满乌阑稿。

幽梦醒，怨啼鸟。

清风明月双溪棹。忆当时、凌波顾影，鬓鸦低照。怊怅彩鸾仙去后，秋雨今年更早。

早一架、牵牛开了。侬是伤秋兼惜别，锁连环、恨叶眉慵扫。

琴韵绝，伯牙调。
又和游吴氏园二首
司马光（宋代）

名园易主似行邮，美竹高松景自幽。
谁信本来天地物，长为己有固无由。
弹铗歌
佚名（先秦）

长铗归来乎食无鱼。

长铗归来乎出无车。

长铗归来乎无以为家。
答友人
胡铨（宋代）

竹径萧疏杖履经，偕临流水诵黄庭。
秋风忽作世情冷，山色似惭君眼青。
题张戡猎兔图
于立（元代）

八月九月天雨霜，北风吹沙边草黄。骍弓白羽黄金镝，虎皮蒙鞍悬两狼。

契丹小儿头半秃，生来湩饮常食肉。弯弓射猎不遗镞，阿㕙但遣韩卢逐。

解鞍野食仍割鲜，止息还依沙草边。同唱胡歌作胡语，醉来却枕穹庐眠。

嗟哉尔㕙良独苦，致身三月如何补。纵然用作管城君，秦人少恩弃如土。
奉和御製读五代晋史
夏竦（宋代）

大雅怀忠孝，当年效战征。
询谋无败事，临敌有奇兵。
安陆妖狂殄，宗城寇难平。
察廉能侧下，何患政难成。
金刚随机无尽颂·正信希有分第六
释印肃（宋代）

於中正信希，悟了始方知。
见闻如幻翳，拈来总是机。
少年行
王英（唐代）

汉家十万羽林儿，壮气桓桓似虎貔。
挽得雕弓射飞雁，赐将宫虎绣盘螭。
春城走马花开处，夜鼓归营月上时。
应是太平无战伐，少年行乐正相宜。
次韵采菌
方岳（宋代）

秋崖不惯大官肉，雪屋为出斋房芝。
山灵颇怜世味薄，风格略房诗情宜。
菘膰何但退三舍，蕨拳恨不同一时。
自寻堕樵了幽寂，岂料枯卉能神奇。
群仙餐霞吸沆瀣，豪贵蒸乳盛琉璃。
砖炉石鼎煮飞瀑，此妙勿令渠辈知。
梦中
司空图（唐代）

几多亲爱在人间，上彻霞梯会却还。

须是蓬瀛长买得，一家同占作家山。
清平乐
毛滂（宋代）

九茎为寿。千叶前无有。叶叶年年看不朽。天与君王意厚。

君恩雨露无边。玉筵暖接非烟。马向华山烽冷，人安草亦千年。
壬午元日试笔有怀十翁楚山先生两章奉寄 其二
萧立之（宋代）

记前壬午甫能冠，甲子周回有此年。方寸可耕宁要地，须臾毋此尚观天。

史无一事贤黄宪，士有终身感鲁连。万里梅花一樽酒，青山不尽水无边。
自林圯埔进师，与官军会约由溪洲底攻克斗六逆巢，越日袭取东埔蚋等处，俘获逆徒十三人，
陈肇兴（清代）

夜半椎牛召乡里，鸡鸣蓐食千人起。摇旗撞鼓入蛮乡，伐竹编人渡浊水。

长驱转战若无人，逐北追亡如捕豕。杀气朝横狮子头，降幡夜坚鲤鱼尾。

忽闻李愬入蔡州，一军欣欣色然喜。请缨直走伏波军，探穴争擒猛虎子。

是时官军拥贼壕，马鞭一掷风披靡。有如逐鹿猎平原，彼持其背我角犄。

列炬一声光烛天，千村万落无荆杞。可恨擒贼不擒王，黑夜柙中出虎兕。

未能当道戮豺狼，徒向空山拾蝼蚁。此曹也是伪公侯，平日作横苦桑梓。

一朝缚出绿林中，万姓欢呼彻街市。居人归业乐熙熙，从此一路肃清矣。
颂古十首
释昙华（宋代）

急水滩头下钓时，锦鳞红尾尚迟疑。
蓦然跳出洪波裹，攫雾拿支宇宙低。
题刘都宪登庸次第卷十首 其九 两淮揽辔
苏葵（明代）

淮水苍苍淮月光，行经斥卤尽飞霜。如今志在澄清者，回首东都失范滂。
九奋 其四 东首
薛季宣（宋代）

愁城结余雉方寸兮，罗累千雉雉堞。缭其外惟怨水兮，如褰裳雉不可涉。

揖输般俾攻以械兮，诉余曰罔克。砺利刃而斩其关兮，碍重门而莫得。

登东丘而延伫兮，见沧溟雉滉瀁。深湛漫兮，受百川雉漭漭。

朝与夕有汐潮兮，冉冉来而西涨。江河雉波倒流而西倾兮，溯崇丘而以上。

欻忽洄流兮已往，来孰使雉然兮去谁与让。曰夏后雉勤劳兮，导川流雉归王。

执玉帛而朝万邦兮，淩会稽而会计。穆百神雉受其职兮，罔或不至。

琐防风氏雉恃修躯兮，朝宗敢后。缺我𣂔兮破齐斧，骨专车兮以徇于天下。

于越守东藩而奉其祀兮，盛侵淫于中世。句践王兮始大，北争衡兮吴会。

栖会稽而几不免其身兮，惟种蠡雉与谋。朝尝胆以苦身兮，将反雉于寇雠。

吴夫差雉不仁兮，忍阖庐雉馀恨。甘虫蠹心兮，尚不腼乎其面。

说妖女而筑姑苏兮，咈胥臣雉闷闷。乘鸱夷而蹈斤沟兮，不及夫椒雉亲见。

麋鹿游于吴宫兮，火灾兴于探燕。羌伯越于中原兮，通舟梁于梁宋。

痛曾孙雉殒其绪兮，西面朝于云梦。鄂渚豫章有虎狼雉遗迹兮，曾不知其所重。

虚钟离而徕封豕兮，宁待我师雉所控。心招摇兮故丘，将蹈海兮袭沧流。

望鲸鲵兮山峙，蹇产吾心兮索然无气。
漫天岭赠僧
元稹（唐代）

五上两漫天，因师忏业缘。漫天无尽日，浮世有穷年。
感松 其二
李光（宋代）

根盘厚地干参天，护养龙髯几百年。忍把斧斤频剪伐，坐令鳞甲化非烟。
次韵诚斋寒食日雨中游上天竺 其十六
许及之（宋代）

玉勒金鞍问宝装，少年有意竞春忙。不妨系日宽门禁，安得长绳尔许长。
冬夕
张籍（唐代）

寒蛩独罢织，湘雁犹能鸣。月色当窗入，乡心半夜生。

不成高枕梦，复作绕阶行。回首嗟淹泊，城头北斗横。
秦处度与一上人同宿密庵处度为一画断崖枯木
吕本中（宋代）

小庵无客亦无毡，遂有高人借榻眠。一夜西风撼枯柳，不知春在石崖边。
移酌阆风岩得支字
区大相（明代）

登攀终日不言疲，命赏留欢席数移。醉卧烟霞中有客，饱看林壑外无奇。

飞梯拂雾垂萝碍，攒石当空古木支。此地即为真阆苑，何劳逸驾访瑶池。
登楼三首
狄遵度（宋代）

莎青石细浅见底，天空云淡无一毫。
波间圆月照不动，海上清见来最高。
春夜闻笛
李益（唐代）

寒山吹笛唤春归，迁客相看泪满衣。
洞庭一夜无穷雁，不待天明尽北飞。
一剪梅 夏日湖上忆兰仙亡妹，兰仙号湘娥
沈善宝（清代）

偶逐闲鸥泛绿波。才听菱歌。又听莲歌。湖光雨后镜新磨。

山拥青螺。蒲展青罗。

风卷松声逸韵拖。似鼓云和。不见湘娥。眼前景物尽如它。

柳比双蛾。颊比新荷。
穷居
陈杰（宋代）

穷居省事亦欣然，老屋中间易一篇。
安步当车蔬当肉，笔耕为耒纸为田。
幸生朱陆相鸣后，犹忆羲文未露前。
三益不来山月白，卧听涧水说真诠。
读书砵盂山
谢贶（明代）

苔痕草色称幽居，默坐焚香意湛如。两袖清风修竹外，一窗明月剪灯馀。

南阳啸傲休论乐，北海声名尚薄徐。勤苦岂真希富贵，苍生霖雨五车书。
和韵 其一
虞俦（宋代）

万发相看万事休，却愁纵迹又萍浮。不须屡费讥安石，有客还曾似此不。
和吴侍郎游普明禅院
宋庠（宋代）

履道遗坊敞净庐，昔人曾此赋闲居。
园经汉传挥金罢，石记商贤作砺馀。
绿玉千竿多映水，苍帷双树竞凌虚。
神交不必论年辈，一夕清吟万境如。
浣溪沙·舟泊东流
薛时雨（清代）

一幅云蓝一叶舟，隔江山色镜中收。夕阳芳草满汀洲。客里莺中繁似锦，春来情思腻于油。兰桡扶梦驻东流。
七十九吟十首
刘克庄（宋代）

多作恶诗供世笑，晚持孤论谁予同。
才名压倒豁□老，官职火迫乖崖翁。
送夏侯审
韩翃（唐代）

谢公邻里在，日夕问佳期。春水人归后，东田花尽时。

下楼闲待月，行乐笑题诗。他日吴中路，千山入梦思。
送陈大涉还长沙
陈恭尹（清代）

我衰日闭户，况兹炎暑时。偶然步林竹，小卧园东陲。

有客来叩门，童子例云辞。醒来见名剌，客远不及追。

寻君就旅次，兼读所贻诗。如睹渥洼龙，神骨森权奇。

如运成风斤，挥斥罔不宜。忆昔少壮年，君乡曾久羁。

徘徊上衡岳，沿溯越湘漓。潭州多遗逸，唱咏夕忘疲。

日月不相俟，烽烟中间之。屈指四十载，存者皆孙枝。

君来何所闻，欣欣如见思。老马纵识途，筋力已不支。

何以赠君言，良时今在兹。
鱼梁
宋庠（宋代）

八月霜潦收，江槎绝烟渚。
竹落如纲裁，渊鳞剧云聚。
鹥鸟争食飞，儿童荷叉语。
去乙鳊项肥，吴羹免轑釜。
鹧鸪天
辛弃疾（宋代）

一片归心拟乱云。春来谙尽恶黄昏。不堪向晚檐前雨，又待今宵滴梦魂。

炉烬冷，鼎香氛。酒寒谁遣为重温。何人柳外横双笛，客耳那堪不忍闻。
摄山
曾极（宋代）

一丈唐碑今露立，十寻梵塔已低摧。
层层石佛云閒出，坐阅齐梁成劫灰。
上赵倅生辰诗
韩驹（宋代）

世运千龄遇，皇图永绍休。天方祚尧舜，家自产伊周。

戟路炎风转，弧门喜气浮。九苞惟得凤，三日已窥牛。

祖牒绵瓜瓞，亲庭结冕旒。朱轓资佐理，黄屋得分忧。

白贺才名远，毛原德业优。维城流雅咏，戏綵晢民讴。

暂出丞侯度，行归炳帝猷。职堪调玉铉，名已覆金瓯。

甲第开华旦，琼筵盛荐羞。宝钗分乐队，珠玉萃宾游。

龟鹤齐称寿，觥船递献酬。后天长不老，仙袂拍浮丘。
仁者吟
邵雍（宋代）

仁者难逢思有常，平居慎勿恃无伤。
争先径路机关恶，近后语言滋味长。
爽口物多须作疾，快心事过必为殃。
与其病后能求药，不若病前能相防。
癸丑灯夕
韩琦（宋代）

争放红蕖燎紫沈，胜游谁肯惜千金。人和更有笙歌助，酒美应千巷陌深。

化国光阴方甚永，洞天风物不难寻。如何可致吾民乐，长似熙熙此夜心。
啸云
释居简（宋代）

胡笳未奏边云悄，长啸一声山月小。狂虏归思悲夜老，身未到家心已到。

山云不似塞云腥，云中倚阑时一声。悠然清闻四十里，何独重围空万骑。
【双调】拨不断_九重天，二
马致远（元代）

九重天，二十年，龙楼凤阁都曾见。绿水青山任自然，旧时王谢堂前燕，再不复海棠庭院。
叹寒儒，谩读书，读书须索题桥柱。题柱虽乘驷马车，乘车谁买《长门赋》？且看了长安回去。
路旁碑，不知谁，春苔绿满无人祭。毕卓生前酒一杯，曹公身后坟三尺，不如醉了还醉。
怨离别，恨离别，君知君恨君休惹。红日如奔过隙驹，白头渐满杨花雪，一日一个渭城客舍。
孟襄阳，兴何狂！冻骑驴灞陵桥上，便纵有些梅花入梦香，到不如风雪销金帐，慢慢的浅斟低唱。
笑陶家，雪烹茶，就鹅毛瑞雪初成腊，见蝶翅寒梅正有花，怕羊羔美酒新添价，拖得人冷斋里闲话。
菊花开，正归来。伴虎溪僧鹤林友龙山客，似杜工部陶渊明李太白，有洞庭柑东阳酒西湖蟹。哎！楚三闾休怪。
浙江亭，看潮生，潮来潮去原无定，惟有西山万古青。子陵一钓多高兴，闹中取静。
酒杯深，故人心，相逢且莫推辞饮。君若歌时我慢斟，屈原清死由他恁。醉和醒争甚？
瘦形骸，闷情怀，丹枫醉倒秋山色，黄菊雕残戏马台，白衣盼杀东篱客，你莫不子猷访戴？
布衣中，问英雄，王图霸业成何用！禾黎高低六代宫，楸梧远近千官冢，一场恶梦。
竞江山，为长安，张良放火连云栈，韩信独登拜将坛，霸王自刎乌江岸，再谁分楚汉。
子房鞋，买臣柴，屠沽乞食为僚宰，版筑躬耕有将才。古人尚自把天时待，只不如且酩子里胡捱。
莫独狂，祸难防，寻思乐毅非良将，直待齐邦扫地亡，火牛一战几乎丧，赶人休赶上。
立峰恋，脱簪冠。夕阳倒影松阴乱，太液澄虚月影宽，海风汗漫云霞断，醉眠时小童休唤。
偈颂十五首
释法薰（宋代）

夏末秋初万万千，石头路滑脚皮穿。
这僧剑刃翻身疾，也被云门索饭钱。
寄南城韦逸人
罗隐（唐代）

杜甫诗中韦曲花，至今无赖尚豪家。
美人晓折露沾袖，公子醉豪香满车。
万里丹青传不得，二年风雨恨无涯。
羡他南涧高眠客，春去春来任物华。
送熊渭熊任安吉州贰
王应斗（明代）

风啭莺簧荐盛游，晴云冉冉护仙舟。宏才不厌分司牧，逸致何妨有监州。

毫綵光回南斗气，依班香蔼北堂秋。素心莫为浓时变，要作冰壶第一流。
洛下夜会寄贾岛
姚合（唐代）

洛下攻诗客，相逢只是吟。夜觞欢稍静，寒屋坐多深。

乌府偶为吏，沧江长在心。忆君难就寝，烛灭复星沉。
寒食饮梨花下得愁字
侯穆（宋代）

共饮梨花下，梨花插满头。清香来玉树，白蚁泛金瓯。

妆靓青蛾妒，光凝粉蝶羞。年年寒食夜，吟绕不胜愁。
无题
吕本中（宋代）

一任衡门可雀罗，时容攲枕听悬河。因君小试屠龙手，要与午窗降睡魔。
次徐相公韵十首 其七 刘锜
释行海（宋代）

五色戎旌百万鞍，徒誇龙虎统兵官。嚣喧闪电蕃营乱，阵算回风虏帐寒。

兵法用过黄石远，血盟沥尽赤心乾。太平弟子忧成病，安得征君旧业宽。
近代西曲歌 估客乐
鲍令晖（南北朝）

有客数寄书。
无信心相忆。
莫作瓶落井。
一去无消息。
明白庵六首 其五
释德洪（宋代）

老去一庵深，聊将自净心。要当酬佛祖，终不负丛林。
淳化中朝会二十三首
佚名（隋代）

芃芃嘉麦，擢秀分岐。
甘露夕洒，惠风晨吹。
良农告瑞，循吏称奇。
归美英主，折而贡之。
丙午初度题像
史鉴（明代）

自我得尔来，忽忽已三载。忧乐不相关，贫病安能浼。

兹晨遇初度，举酒一相洒。我貌日就衰，尔颜常不改。

过此复几时，应知愈不逮。观者问为谁，曰我咸疑绐。

惟馀旧亲识，追想为尔拜。茫茫天地间，岁月不相待。

终当委运去，谁亡复谁在。谓是无所知，言非亦何解。

一笑两茫然，浮萍渺沧海。
送元宗简
张籍（唐代）

貂帽垂肩窄皂裘，雪深骑马向西州。

暂时相见还相送，却闭闲门依旧愁。
次韵和马都官苦热
梅尧臣（宋代）

日光亭午时，赫若熔黄金。
鸣鸢不生风，流云不成阴。
赤地有焦土，烈野无沃霖。
涸潭深幽幽，枯岳高岑岑。
火龙将焚鬣，阳乌多渴心。
肌肤非木石，絺綌烦衣襟。
冰盘不可见，空对琼玖吟。
司理弟之官岳阳相别于定王台悽然有感为赋五诗以饯其行 其一
真德秀（宋代）

定王百尺台，长安万里目。昔人思亲心，山川讵能局。

于焉共登临，使我增感触。微霜陨陔兰，悲风撼庭木。

银山在何许，白云但空谷。搔首重徘徊，冥冥江树绿。
上浙西张帅十首
廖行之（宋代）

荐士今谁有古风，不论疎戚与穷通。
怜渠报国河南尹，愧我无私第五公。
鹧鸪天
葛郯（宋代）

万木家园雾暗津。不须踏影下前村。须知苕霅水云窟，自有罗浮冰雪魂。横水馆，椅楼门。参旗有约共黄昏。此中有句无人见，谁在樽前领略春。
刘直孺示拙逸诗编且命著语
朱南杰（宋代）

拙自愚中来，逸与怠相比。限界固分明，差忒亦容易。

人心自有机，天下本无事。更参大学章，终始一诚意。
将返韶州三至半帆亭有作
方浚颐（清代）

珠江小住倏言别，蜡屐无暇登西樵。抗尘走俗二十日，幸遇良友栖僧寮。

半帆亭上足幽趣，披襟久坐除烦嚣。浮萍得雨铺绿锦，密树倚石成翠峣。

高轩明敞缭虚槛，回廊宛转通小桥。此中大有濠濮意，趺坐奚必鸣双桡。

道州何子爱结客，新诗满箧酒满瓢。淋漓鬼趣佛国现，萧疏梅影空堂招。

兴酣放论藐今古，境地创辟词高超。我来索饮辄先醉，恋恋浑忘重城遥。

海山一过仙子笑，越台风系红棉凋。剧怜斗室梦难到，花田池馆鹅潭潮。

琳宫有缘竟三至，朴诚相见无斲彫。嗟予苦为名利缚，且复归叩韶山韶。

云天鹏翼任舒卷，一枝窃比巢林鹪。
卧龙潭
孔武仲（宋代）

已登卧龙庵，更看卧龙瀑。
来从不尽山，奔入无底谷。
谷中鸣百雷，林外漱寒玉。
雄豪与清泚，上下相接续。
阳崖发幽花，阴壑偃乔木。
两崖天划开，万古神潜伏。
我来坐潭上，俯仰清耳目。
神骨倍潇洒，衣襟仍脉沐。
名山到能几，好景看不足。
殷勤莫思归，更共潭边宿。
次韵仲信雪中见简
李洪（宋代）

夜窗初映月如霜，凌晓瑶霙势渺茫。
清室乍欣文解祟，浅斟应渺醉为乡。
幽兰俪曲三豪集，黄竹兴谣八骏骧。
闻道子猷思泛剡，两溪绝境较优长。
招蒋颖叔游丁山彰教寺
郭祥正（宋代）

閒心乐名山，景象恣吟剽。昭亭西南隅，乱峰最青峭。

盘盘得修西，豁豁渐明眺。一读道旁碑，古兴恣雅要。

知有金仙家，即往不俟召。平田转回塘，飞瓦接危峤。

东边卧石虎，徐王旧坟兆。但惊深藓晦，不见金碧耀。

图形半残缺，冷榻孤灯照。深篁归鸟没，空岩雪风叫。

敕书刊翠琰，灵迹获猎烧。寒潭多蛰鳞，佛子忌渔钓。

动活各遂性，蕃衍理可校。馀晖初月散，幽籁发玄窍。

中有无心人，禅禅自相绍。问年踰耳顺，肤色尚如少。

翻令念达人，鸿蒙首频掉。时平冠佩繁，往往属不肖。

岂如弃以归，林泉自投跳。卓彼蒋夫子，诗辞极精妙。

能来同我游，险绝共长啸。终当为君诵，古律变新调。

更评江南事，僣迹又足悼。不能降真人，卒用焚祖庙。

训狐啼老木，愁烟起荒藋。复有贰卿碑，曾为参军吊。

勇为手势吟，一助玉瓶釂。
过分水岭初出建宁界
喻良能（宋代）

辛卯踰闽峤，淳熙出建关。瀰漫第五渡，险绝百重山。

近夏凉风发，新晴丽景还。翠烟飞缥缈，好鸟语绵蛮。

密树青罗幄，连峰碧玉环。野英纷剨剨，岩溜碎潺潺。

小艇横清泚，飞桥截碧湾。机舂流水激，架厂石崖悭。

紫笋和泥采，青梅带叶攀。未能供旨味，聊得悦慈颜。

取醉三杯适，攲眠一饷閒。自怜霜鬓白，人羡綵衣斑。

物色挥毫里，家山隐几间。狂歌聊尔耳，同志傥吾删。
和王主簿
陈宓（宋代）

水色岚光杳霭间，诗人得句意偏闲。
我今收拾胸中去，归赋淮南大小山。
水调歌头（次卢漕韵呈茶漕二使）
京镗（宋代）

杨卢万人杰，见我眼俱青。锦官城里胜概，在在款经行。笔底烟城飞走，胸次乾坤吐纳，议论总纵横。觉我形秽处，相并玉壶清。

二使者，弦样直，水般平。岷峨洗净凄怆，威与惠相并。闻道东来有诏，却恐西留无计，顿使雪山轻。滚滚蜀江水，不尽是声名。
耿天骘许浪山千叶梅见寄
王安石（宋代）

闻有名花即谩栽，殷懃准拟故人来。
故人岁岁相逢晚，知复同看几度开。
绍兴二十八年祀圜丘
学士院（宋代）

八音克谐，降神也祗。
风马云车，陟降在兹。
锡我纯嘏，我应受之。
一人有庆，燕及群黎。
观棋歌送儇师西游
刘禹锡（唐代）

长沙男子东林师，闲读艺经工弈棋。有时凝思如入定，

暗覆一局谁能知。今年访予来小桂，方袍袖中贮新势。

山人无事秋日长，白昼懵懵眠匡床。因君临局看斗智，

不觉迟景沉西墙。自从仙人遇樵子，直到开元王长史。

前身后身付馀习，百变千化无穷已。初疑磊落曙天星，

次见搏击三秋兵。雁行布陈众未晓，虎穴得子人皆惊。

行尽三湘不逢敌，终日饶人损机格。自言台阁有知音，

悠然远起西游心。商山夏木阴寂寂，好处徘徊驻飞锡。

忽思争道画平沙，独笑无言心有适。蔼蔼京城在九天，

贵游豪士足华筵。此时一行出人意，赌取声名不要钱。
与石壁诸友山行分得山字
胡仲弓（宋代）

藤萝纡古径，努力共跻攀。
佛屋泉声落，僧窗云影閒。
经残香篆冷，杯短锦囊悭。
兴尽未归去，夕阳犹在山。
题晞上人齐物堂
金君卿（宋代）

莫论西竺与南华，了得真筌只一家。
声色外来无物我，茫茫名利是空花。
次韵李道士观南山三首 其二
张纲（宋代）

山似围屏六曲开，小溪如带傍山来。结庐溪北对山住，俗驾何妨且勒回。
梦游洛中十首
蔡襄（宋代）

修竹萧萧曲槛前，清泉虢虢小池边。
琴中一弄履霜操，人静当庭月正圆。
送陈幼度运干
戴复古（宋代）

台幕三年最，云霄万里程。
西山饯行色，南浦棹新晴。
骨秀荆山璞，胸涵元气英。
更携扛鼎笔，只合上蓬瀛。
送陈尉后之园 其二
陈淳（宋代）

世论年来太不和，真真伪伪总偏颇。阳尊孔孟阴排斥，深怯周偏浪诋诃。

谁是横流坚立砥，类于入室反操戈。始终无负传心处，一片精刚要不磨。
桐庐道中
释绍嵩（宋代）

钱塘江上到桐庐，一带溪山画不如。
对景由来诗句丽，夕阳无语淡烟初。
里山涧
王抱承（清代）

里山涧水天上来，轰轰震响雷为推。前驱迸遏后推发，何独瞿塘滟滪堆。

有客死嫌词未切，我将眼见为君说。黄梅时节雨翻盆，西山北山水直趺。

顷刻山中化作湖，银涛雪浪纵横铺。黄龙大涧号自昔，吸入通身一日敷。

十日五日势不煞，一里二里涧澎湃。岂比涓涓地上流，我道天来何足怪。
怀刘方叔兼简全之用前韵
王十朋（宋代）

刘郎何事久无书，梦里频频却见渠。往事真同塞翁马，此身何异蠹书鱼。

严亲白发皆如许，吾辈青春度莫虚。意气飘飘羡温叟，凌云词赋压相如。
余谪沙阳地僻家远遇寒食如不知盖闽人亦不甚重其节也感而赋诗五首以杜子美无家对寒食五字为韵 其一
葛胜仲（宋代）

往岁遇寒食，亲宾相与娱。飘零客异土，对之浑若无。

岂不念佳节，寸心愁欲枯。花间有好鸟，劝我提胡卢。

一醉聊自适，醉梦归东吴。
禅关
黄文仪（清代）

物趣由来妙入禅，当空一印印千川。夜钟冷击山头月，万壑松萝起暮烟。
吴守相邀壮观登高坐中出示佳篇因继韵以酬
虞俦（宋代）

壮观登临引兴长，黄花亭下未经霜。
江平雁到涵秋影，野旷鸦归带夕阳。
佳节欲酬须酩酊，今年在处说丰穰。
楚云不动淮山碧，且缓笙歌釂羽觞。
新秋喜凉
白居易（唐代）

过得炎蒸月，尤宜老病身。衣裳朝不润，枕簟夜相亲。

楼月纤纤早，波风袅袅新。光阴与时节，先感是诗人。
出城三首
晁补之（宋代）

桃欲呈红柳弄阴，麦田青已没鞋深。
春堤细雨篮舆湿，婆饼焦声在竹林。
汉宫春（见早梅呈吕一郎中郑四六监岳）
陈亮（宋代）

雪满江头，怪一枝不耐，不漏微阳。诗人越样眼浅，早自成章。群葩如绣，到那时、争爱春长。须知道，未通春信，是谁饱试风霜。

堪笑红炉画阁，问从来寒气，损甚容光。枝头有花凭好，映带新妆。寒窗愁绝，嗅清芬、不料饥肠。都缘是，此君小异，费他万种消详。
避俗
袁宏道（明代）

一朝见俗子，三日面生尘。所以薰修客，长年如畏人。

买丝绣高士，栽松作比邻。不有沧溟水，马得横海鳞。
滩哥石砚歌（有序）
宋濂（明代）

朱舍人芾见滩哥石砚禁中，遂摹榻一本，装褫成轴，悬之
书斋，命予作歌，填其空处。
朱君嗜古米黼同，三代彝器藏心胸。
滩哥古砚近获见，惊喜奚翅逢黄琮。
研煤敷纸巧摹榻，访我一一陈始终。
有唐四叶崇象教，梵僧航海来番禺。
手持贝叶写健相，翻译华竺谈玄空。
辞义幽深众莫识，当时授笔唯房融。
砚中淋漓墨花湿，助演真乘诚有功。
爱其厚重为题识，七月七日元神龙。
鬼工雷斧琢削古，天光电影生新容。
袤将四尺广逾半，作镇弗迁犹华嵩。
涉唐入宋岁五百，但见宝气浮晴虹。
南渡群公竞赏识，氏名环列萦秋虫。
朔元虽以实内府，弃置但使烟埃封。
方今圣人重文献，毡蒙舟载来江东。
风磨雨濯露精彩，奉敕舁入文华宫。
宫中日昃万軿暇，侍臣左右咸云从。
紫端玄歙尽斥去，欣然为此同重瞳。
重瞳一顾光照日，天章奎画分纤秾。
有才沉薶恨已久，石如能语夸奇逢。
维昔成周全盛日，兑戈彻衣并大弓。
藏诸天府遗孙子，用以镇国照无穷。
愿将斯砚传万世，什袭不下古鼎钟。
上明文德化八极，下书宽诏苏疲癃。
君方执笔掌纶诰，愿以此言闻帝聪。
老臣作歌在何日，洪武戊午当严冬。
送王宾察院提点成都席路刑狱
张扩（宋代）

三峡占地崄，风涛涨高秋。君还席未稳，忽理上水舟。

潭潭御史席，登用第一流。持斧亦间遣，平反要分忧。

岷峨接家山，民瘼不待求。身从日边来，弹压西南州。

风烟乱老眼，转觉诗语遒。平生补衮心，敢为衣锦留。

赋归摩刀环，趣觐瞻前旒。会收岩壑姿，入缀鹓鹭游。

谁云蜀道远，笑却万里愁。滟滪漫如马，莫作忠臣羞。
再阻风次衡元度韵
傅察（宋代）

阻风三日不舂粮，浪逆篙横未到庄。
碧水赖知饶夜月，青山已复下残阳。
每吟秋兴空多泪，欲赋西片细作行。
行止定非臧氏力，艰难险阻自须尝。
祝融峰
冯濬（宋代）

手执筇敲结佩刀，直趋危顶一峰豪。
回头朝市声声远，接武烟峰步步高。
天上召雷池水涨，人间祷雨穴同号。
婢千七百三十丈，翠压江湖几点涛。
和徐季功舒蕲道中二十首
王之道（宋代）

欲识吾君圣与仁，泽流寰海众熙春。
两淮饥馑方移粟，六辔驰驱不惮勤。
迎诏书
陆游（宋代）

忆瞻銮仗省门前，扇影鞭声下九天。
寂寞嘉州迎诏处，忽闻鼓吹却凄然。
题四贤像·魏处士
刘克庄（宋代）

曾箴王太尉，亦讽寇莱公。
无端两丞相，有愧一山翁。
迓使客出郊夜归过市楼
陆游（宋代）

山川惨澹作秋霖，云物徘徊结夕阴。
手版向人惭老大，肩舆出夕当登临。
二年雪濑饶羁思，万里冰河歇壮心。
却羡喧呼楼上客，隔帘红烛醉更深。
再依前韵酬少伊
周行己（宋代）

亦有南堤宅，栖迟可寄年。免从依庑赁，剩得买邻钱。

为道难逢世，知吾独是天。小桥连里巷，行日话桑田。
送海常化士 其一
韩驹（宋代）

好去凌空锡杖飞，凤林关外道场稀。莫言衲子篮无底，盛取江南骨董归。
劝驾桂林乡举
李曾伯（宋代）

十年复此主文盟，喜得名邦岁贡英。宴启鹿鸣珠照乘，堂开鹏运玉连城。

梅花雪里传魁信，桂子风前送客程。若到天庭问南事，细陈长策为销兵。
田不伐遗披云图
吴则礼（宋代）

田郎具眼人，会遣披云啸。
翱也未绝参，俨公初不笑。
聊须论翰墨，宁数金粟妙。
全体已见前，大是顶门窃。
西江月·心内常搜己过
马钰（金朝）

心内常搜己过，口中不说他非。世人为处我无为。乞食街前不耻。日日饱餐玉蕊。时时烂饮刀圭。一朝引出化生儿，方显道家活计。
寄金陵和上人
贺铸（宋代）

旧年问米欲东流，先赋新诗寄石头。
赤鯶久沉江上信，杂悬误石海边州。
想君道眼遥相识，顾我官身可自由。
香火因缘知有在，草庵蔬粥不他求。
洞庭题咏十一首·洞庭留别
王阮（宋代）

岭松岁古欲无根，水石秋深未有痕。
无限好山将不去，又依帆影过前村。
和裴司空以诗请刑部白侍郎双鹤
张籍（唐代）

皎皎仙家鹤，远留闲宅中。徘徊幽树月，嘹唳小亭风。

丞相西园好，池塘野水通。欲将来放此，赏望与宾同。
满江红 示妇 中州乐府
李节（唐代）

纸帐春温，春睡稳、窗槐摇绿。吾老矣、不堪重著，翠围红簇。千古清风荆布在，一家乐事糟糠足。笑杜陵、憔悴漫多情，须燕玉。求凤意，传新曲。骖鸾梦，从渠续。问临邛何贱，会稽何辱。畎亩岂无天下士，斧斤不到山中木。但莫教、风雨两雏鸠，危枝宿。
送端叔 其二
徐积（宋代）

是物可寄情，是物可寄声。不须使黄犬，延州歧路远。

莫怪不登淮上楼，只为淮水不西流。直待衔芦雁却回，其时随到天尽头。
吉水作尉时酬阎侍御见寄
李中（五代）

谬佐驱鸡任，常思赋鵩人。未谐林下约，空感病来身。

锁径青苔老，铺阶红叶新。相思不可见，犹喜得书频。
乱中百事俱废寒夜不寐拉杂书之
曹家达（清代）

生不能学万人敌，上马杀贼下草檄。又不能生成媚骨悦权贵，博取高官惧亲戚。

当此乱世百事废，俯仰一身馀愤激。三纲沦陷邪说兴，城市相逢尽夷狄。

国家何曾亏负汝，口众我寡不分析。终日昏昏但如醉，野田芳草独寻觅。

夜中无寐更奈何，油灯不明更漏寂。雨声催寒入衾底，有时误听背毛淅。

世情如夜愁夜长，况当阴雨嗟沉溺。绸缪不早室将毁，鸱鸮化作苍鹰击。

早闻将军天上来，谁是刘琨谁祖逖。需为事贼自古然，我虽不才心则惄。

吁嗟鸡鹜尔何知，草閒偷活沾馀沥。
书兰莫德全壁
潘玙（宋代）

谁谓居廛身未清，在家心似出家僧。
铜壶惯买梅花插，相对无言悟小乘。
许旌阳赞
白玉蟾（宋代）

曾传谌母炼丹诀，夜夜西山採明月。
壶里满盛鸟兔精，剑尖尚带蛟龙血。
一自旌阳县归来，拔宅腾空入金阙。
但留仵道八百年，未教他喫东华雪。
晓行望云山
杨万里（宋代）

霁天欲晓未明间，满目奇峰总可观。
却有一峰忽然长，方知不动是真山。
涟水古冢瓶文
佚名（唐代）

一双青乌子，飞来五两头。借问船轻重，寄信到扬州。
是日登寺楼甚幽，诸公拟借为社，遂各施买酒馀钱付僧葺窗槛，并志
袁宗道（明代）

无处堪逃俗，高楼远市廛。香云消永日，法雨近诸天。

欲借翻经地，先分贳酒钱。沈酣那可极，长此共安禅。
挽尤延之尚书
陈傅良（宋代）

宿留江湖长子孙，行藏节节耐人看。
及为侍从身垂老，欲试平人事转难。
书就仅题前太史，功成方记旧甘盘。
令人长恨经纶意，历事三朝见一斑。
宿睦村
史肃（金朝）

阑干河汉已西倾，独坐披衣过五更。檐马丁东风外响，田车历辘月中行。

忘形沙鸟知人意，窣地山云不世情。露草霜筠有幽意，诗题分付候虫声。
无骨箬
陈洵直（宋代）

山中绀箬元无脊，炉裹金丹日月开。
不是潜藏杜尘世，有人曾见碧蟾来。
赠浔州朱祠部
宋庠（宋代）

粉署郎潜已十年，囊毫奏议委千篇。
恥论颇牧云中级，去咏齐千海国泉。
路控驿疆逢瑞翟，气收炎浦见飞鸢。
铃斋宴坐真腴盛，几种天花落帐前。
和商洛章子厚长官早梅
邵雍（宋代）

只应王母专轻巧，剪碎天边乱白云。
无限清香与清艳，樽前饫享尽输君。
仲钦寄民为重斋诗和答 其四
张孝祥（宋代）

行边使者几时回，寄我清风欲满怀。已把十诗镌乐石，为公满意落新斋。
芝峰月夕次韵性元上人足成茶溪公口占之作
林弼（明代）

风满空林月满山，无诗堪笑老方干。洞云晚散龙眠稳，松露秋高鹤梦寒。

贺老鉴湖先赐敕，陶公彭泽早辞官。他年分我半间屋，待向芝峰绝顶安。
永叔请赋车螯
梅尧臣（宋代）

素唇紫锦背，浆味压蚶菜。
海客穿海沙，拾贮寒潮退。
王都有美酝，此物实当对。
相去三千里，贵力致以配。
翰林文章宗，炙鲜尤所爱。
旋坼旋沽饮，酒船如落埭。
殊非北人宜，肥羊噉脔块。
与二十二弟
石沆（明代）

曾骑竹马妄追风，经世衰荣约略同。
俱是贱人牛口下，未离故态雁行中。
句
翁绶（唐代）

海国欧乡浙水东，暂烦良守此凭熊。（见《事文类聚》）
吴江野哭
夏完淳（明代）

江南三月莺花娇，东风系缆垂虹桥。美人意气埋尘雾，门前枯柳风萧萧。

有客扁舟泪成血，三千珠履音尘绝。晓气平连震泽云，春风吹落吴江月。

平陵一曲声杳然，灵旗惨淡归荒烟。茫茫沧海填精卫，寂寂空山哭杜鹃。

梦中细语曾闻得，苍黄不辨公颜色。江上非无吊屈人，座中犹是悲田客。

感激当年授命时，哭公清夜畏人知。空闻蔡琰犹堪赎，便作侯芭不敢辞。

相将洒泪衔黄土，筑公虚冢青松路。年年同祭伍胥祠，人人不上要离墓。
毛延寿
许炯（明代）

范蠡倾吴国，奇计进西施。惜哉攻心策，不遇越王时。
送汪器之太史赴南京司业
顾清（明代）

汪家兄弟皆奇才，联飞齐上黄金台。驰声东观二十载，一官不调众所猜。

朝来忽报除书下，却指南雍问官舍。雁行分飞心万结，聊复对床相慰藉。

白楼兄行复情亲，聚首一堂春日温。岂徒文字破落莫，直使风俗还真淳。

官河水寒冰欲结，车轮已驾不可脱。试问功名际会难，何似别离情更切。

江东山水梦游中，故人更思罗与丰。因君寄语翻作恶，目极江云千万重。
登广平借寇楼寄体乾于浙省
皇甫汸（明代）

同是皇畿宰，回惊二十秋。人随台岳迥，年逐滏河流。

月黯琴疑在，花深舄讵留。寇恂那可借，日暮倚高楼。
送友人归山
张籍（唐代）

出山成北首，重去结茅庐。移石修废井，扫龛盛旧书。

开田留杏树，分洞与僧居。长在幽峰里，樵人见亦疏。
出塞曲
郑锡（唐代）

校尉征兵出塞西，别营分骑过龙溪。沙平虏迹风吹尽，

雾失烽龙道易迷。玉靶半开鸿已落，金河欲渡马连嘶。

会当系取天骄入，不使军书夜刺闺。
庞庄敏
岳珂（宋代）

汉有德公天下士，皇祐相国实其裔。虽云出处有同异，今古庞宗开显晦。

我观清风励百世，未若太平以身致。鹿门遗墨不可觊，聊宝此书贵行志。
偈二十首 其十一
释鼎需（宋代）

陜府铁牛吞大像，生得河东鸑鷟儿。海门深处宜归隐，只恐调鷟人不知。

知不知，拟欲抬眸一顾之，早是失却两茎眉。
偶书
范成大（宋代）

伯劳东去燕西飞，同寄春风二月时。
可恨同时不同调，此情那得更相知。
次韵萧昭甫同游江东四绝句 其二 马祖岩
廖刚（宋代）

龙游龙归已绝尘，空馀顽石隐归云。当时一昔犹嫌久，岂谓虚名万古存。
玉溪精庐
刘因（元代）

居然山四颓，危槛俯晴春。川气生不极，翠润流衣巾。

林阴起薄暮，酒色生微醺。歌声忽落谷，惊归欲飞云。
李微之闻其弟贯之西归以诗迓之刘左史和韵属
魏了翁（宋代）

行李营营遍八荒，曲车炙骑趁春忙。
莞然独笑无人管，寒蕙墙东蜀海棠。
飞来双白鹤
邓云霄（明代）

乘风同矫翮，瘦骨是胎仙。别去冰弦怨，归栖珠树连。

吹闻缑氏岭，寒忆帝尧年。可笑人间世，累累自墓田。
颂古二十七首
释云贲（宋代）

一雨一阴风未和，春从不快里消磨。
桃花暗已随流水，空使刘郎惆怅多。
岁暮病怀赠梦得（时与梦得同患足疾）
白居易（唐代）

十年四海故交亲，零落唯残两病身。共遣数奇从是命，

同教步病有何因。眼随老减嫌长夜，体待阳舒望早春。

新乐堂前旧池上，相过亦不要他人。
喜雪示徐生
欧阳修（宋代）

清穹凛冬威，旱野渴天泽。
经旬三尺雪，万物变颜色。
愁云嘘不开，惨惨连日夕。
寒风借天势，豪忽肆陵轹。
空枝冻鸟雀，痴不避弹弋。
长河寂无声，厚地若龟坼。
阴阶夜自照，缺瓦晨复积。
贮洁莹冰壶，量深埋玉尺。
凝阴反穷剥，阳九兆初画。
春回百草心，气动黄泉脉。
坚冰虽未破，土润已潜释。
常闻老农语，一腊见三白。
是为丰年候，占验胜蓍策。
天兵血西陲，万辙走供亿。
嗟予媿疲俗，奚术肥尔瘠。
惟幸岁之穰，兹惠岂人力。
非徒给租调，且可销盗贼。
从今洁◇廪，期共饱麰麦。
送简师南游
释行肇（宋代）

古岸侵烟出，扬帆拂曙星。
层城关海日，列树隐沙汀。
潮落家遥见，梅香檝暂停。
旧峰归计晚，长忆隔吴青。
偈倾一百六十九首
释智朋（宋代）

明头暗合绝安排，莫厌红尘拨不开。
不见当年分庵主，一声江上侍郎来。
杏源
刘敞（宋代）

浅水通渔艇，低花损帽檐。东风日夜起，幽兴此中添。
家藏旧画效前人论画绝句各系一诗 其七
陈式金（清代）

裹针绵里自精神，审到微芒室满春。我取笔情能入妙，无须證引是何人。
和李世荣见寄
耶律楚材（元代）

云横北海西，驲骑来天际。梅轩真可人，新诗远相惠。

其声若良金，其臭如芳蕙。文艳理无华，词雄言不侈。

笔力似黄山，惊浪云奔势。犀象牙角新，虿蜂铓尾细。

遥想醉衔杯，梅坞清阴翳。閒散玉麒麟，可得羁而系。

吾子卧东山，谁治今之世。好陈十渐书，毋用六奇计。

万里入龙庭，何须叹迢递。时方涉大川，舟楫须君济。
湖州三里桥取道德清
杨万里（宋代）

浙西只欠到湖州，三里桥头转却舟。不到湖州妨底事，不如元不到桥头。
一斛珠
薛梦桂（宋代）

单衣乍著。滞寒更傍东风作。珠帘压定银钩索。雨弄新睛，轻旋玉尘落。
花唇巧借妆红约。娇羞才放三分萼。樽前不用多评泊。春浅春深，都向杏梢觉。
晓起舟行村坞中
邹若媛（清代）

一村通略彴，欲往翠微重。茅屋萝全补，竹篱云半封。

溪声咽残月，山色破寒钟。早有鸟惊起，幽人策短筇。
闻虏人败于柘皋作口号十首
庞谦孺（宋代）

今年太岁火逢辛，火德炎炎照紫宸。
眼看点虏遭天破，未必期廷用一人。
次韵吴子益
于石（宋代）

四野杳无车马喧，竹阴篱落半开门。
牛归落叶迳边迳，犬吠斜阳村外村。
老树不摇波弄影，扁舟已去岸留痕。
悠然乐意相关处，坐对青山两不言。
和丁少詹韵
陈傅良（宋代）

明月隋珠忽堕前，坐令衰飒意飘然。
无端太史头抢地，安得扬雄赋上天。
前辈门墙余几在，他时竹帛竟谁传。
落花流水君愁不，南渡于今六十年。
携手曲
李咸用（唐代）

携手春复春，未尝渐离别。夭夭风前花，纤纤日中雪。

不敢怨于天，唯惊添岁月。不敢怨于君，只怕芳菲歇。

芳菲若长然，君恩应不绝。
宿许天植见山楼
严遂成（清代）

绿树疏灯落烬迟，梦醒如中薄寒时。风通花气全归枕，月转楼寒倒入池。

如此夜深犹有笛，可因春尽竟无诗。开门便赴寻山约，酒熟茶香短簿词。
客舍
单可惠（清代）

客舍夜来雨，推窗看杏花。新晴报钟鼓，春水上鱼虾。

有酒皆成泪，何人不忆家。家中几兄弟，流落隔天涯。
张烈妇
陆师道（明代）

抱璧置泥涂，皎然质不泯。
菖蒲九节花，虽死常流芬。
十三学裁衣，十六诵诗书。
十七妇道成，十八为君妻。
君家本富贵，家累千金资。
大建高樯，商贩名四驰。
高门安亭里，公姥相共居。
升堂见公姥，称妇好容仪。
置酒大设乐，四座争喧豗。
黄衫少年子，绿帻侯家奴。
谑浪间调笑，踞坐气何粗。
阿姑召新妇：“出见勿迟迟。
耳箸瑟瑟环，头簪辟寒犀。
步摇九威凤，跳脱两文螭。
浓妆勿草草，傅粉更施朱。
贵客握琼玖，待汝系罗襦。
”新妇口不言，中心自思惟：“少长父母侧，不令见男儿
。
今在舅姑傍，内外岂有殊。
赳赳诸少年，何用见妾为？”妆成更却坐，抑首故徘徊。
诸客不自得，恨恨各自归。
入门不数月，数数见所私。
人语何嘈嘈，朋至何施施。
出入闺闼间，戚施与籧篨。
目成更耳语，无复避尊卑。
新妇心内伤，掩面泪双垂。
往昔辞家日，母命一从姑。
姑今既若此，禀命将何如。
入室问客子：“彼人知阿谁？何大无礼节，来共阿姑嬉。
”客子答新妇：“通家卿勿疑。
出入有何嫌，卿勿烦言词。
”中冓不可道，雄狐来绥绥。
阿姑昨入浴，邀客解裙裾。
提汤见并裸，新妇大惊啼。
徒跣走归家，见母一何悲：“父母择婚时，胡不惜门楣。
奔奔鹑有偶，疆疆鹊有妃。
关关雎翼并，翩翩鳦羽齐。
岂无清白门，弃之道路隅。
少小听姆训，贞节自操持。
十三学裁衣，十六诵诗书。
十七妇道成，十八为人妻。
举动循礼法，许身秦罗敷。
阿姑既失行，贱妾蒙其污。
愿归供养母，苦辛长不辞。
令勿萧艾丛，一变兰与芝。
勿令瓦砾场，得混瑾与瑜。
”阿母见女言，捶胸大悲摧：“嫁女为永毕，不意有崎岖
。
且住勿遽去，姑应有改图。
”姑阿见妇去，含怒来致词：“待汝意不薄，早归勿趑趄
。
”一听汝言语，谢客掩重闱。
勿使他人言，妇姑有参差。
阿女白阿母：“我姑意已回。
子妇无令人，阿姑诚善慈。
”穿我嫁时服，乘我去时车。
入门谢阿姑：“数月太区区。
愿姑永谢客，恩义两不亏。
”低头语客子：“君当谨内治。
闭门畜狞犬，慎勿纳狂徒。
告翁少饮酒，饮酒恐非宜。
”阿翁闻妇言，沈醉口呜呜。
客子闻妇言，对母言嗫嚅。
阿姑闻妇言，懊恼与榜笞。
狂子闻妇言，咄咄怒且嗤：“吾岂为妪少，吾岂为妪姝。
枯杨反生华，艾猳定娄猪。
所为酒食谋，金珠资赠遗。
彼雄既昏昏，彼雏亦蚩蚩。
妇也独不顺，爪爪生怨咨。
况妇诚大佳，玉雪为肌肤。
修眉淡杨柳，纤手莹柔荑。
皓齿瓠犀粲，笑脸芙容披。
头上玉燕钗，倭鬌绾青丝。
腰间金凤裙，云霞生履綦。
诚复与之狎，岂不少且姝。
浊水一同流，姑妇两不訾。
金多得好妇，此生足欢娱。
彼自谓独清，何不汩以泥。
彼自谓独醒，何不汩以泥。
”作计告阿姑：“尔妇太痴愚。
须令入我计，庶不尔瑕疵。
”阿姑即听许：“卿其善为谋。
”谓妇速织帨：“吾将遗可儿。
”新妇白阿姑：“可儿实人奴。
妾岂为奴织，慎勿相轻诒。
”阿姑惭且怒，誓言同其污。
令子远书狱，留妇守空帷。
登楼饮狂子，接坐共歌呼。
酒酣错履舄，命妇前捧卮。
妇怒不肯应，从步去不回。
佻达定相侮，起攫头上梳。
新妇泣且詈，还之意脂韦。
梳既污奴手，岂复可亲肤。
寸折掷之地，不复顾踟蹰。
狂子颇自失，阿姑心无涯。
召客与共浴，纵客入中闺。
罗帷忽自开，直犯千金躯。
新妇呼且骂，抗拒力不遗。
举杵奋击撞，脱走去莫追。
自伤洁白身，动使行露濡。
十三学裁衣，十六诵诗书。
十七妇道成，十八为人妻。
举动循礼法，许身秦罗敷。
阿姑竟相负，岂复用生为！早得归黄泉，我身幸无亏。
恸哭自投地，力竭四体堕。
绵绵气欲绝，冥冥神巳离。
阿姑因作念，此可使人知？不如灭其口，快意胜决疽。
为食召诸少，絷缚加羁縻。
前行操双斧，后行袖金椎。
翕霍斧交下，纵击椎并挥。
妇痛愿即死，不愿更须臾：“奴何不剚刃，使我颈不殊！
”可怜金石贞，竟死椎斧馀。
飘风东南来，纵火将焚尸。
皇天为反风，尸重不可移。
邻里觉相报，官府为穷治。
阿姑始自悔，回骂诸屠沽：“我家何负若，陷我于罪罗。
”相携入囹圄，不得辞刑诛。
县门大道边，赫赫烈妇祠。
先是三日前，祠中出灵威。
鼓声夜阗阗，烈火炎炎飞。
妇死三日后，仿佛庙中趋。
高行合祀典，有司表门闾。
俎豆礼常严，青史名不渝。
垂诫后世人，完名当若兹。
朝考二等改庶吉士纪恩 其一
曾广钧（清代）

玉躞芝泥五色云，朝衣香惹御炉薰。黄牛已解龙蛇劫，紫凤今炉鸾鹤群。

三度锁闱惭绩学，万言金版愧奇文。名王咫尺承兰幄，天语如丝隔仗闻。
浣溪沙 偶题
钱凤纶（清代）

渌水潆回石径斜。绕溪一带种梅花。万花深处是侬家。

自写闲情依翠竹，爱看清影浣春纱。小庭风静稳栖鸦。
太阳 其二
丘葵（宋代）

太阳一入地，尚能掣成电。老学傥能勉，气质岂不变。
寄题四明吴协拙轩二首 其一
孙觌（宋代）

分寸跻攀曳九牛，一锥无地拙于鸠。穿针结缕非吾事，不上天孙乞巧楼。
幽居即事八首
赵蕃（宋代）

雨压藤架半倒，草荒支径新锄。
尚有诗翁入社，未妨俗子回车。
送海陵周太守邠受代还朝
贺铸（宋代）

汤汤水东流，奈何载此西行舟。
紞如五鼓鸣城头，使君去矣不可留。
前日使君来，天子惠此州。
传道管城政，先声走群偷。
不关外户息吠大，悉把钩锄谁带牛。
雨阳不违祷，舄卤数倍收。
吏却一钱贿，狱无五木囚。
黄堂坐啸有余暇，八咏新诗追隐侯。
斯民幸使君，毕世为吾休。
俄及瓜时代，本朝官重内。
旧通金门籍，行奉玉宸对。
问君何以治海陵，但陈圣主之德臣何能，
狂生有意水衡丞。
戊妇言
宋无（元代）

姑嫜有妾奉，征战盍郎行。
早取封侯去，封侯妾亦荣。
城外
宋祁（宋代）

次舍梁陈外，风烟周郑间。
徐驱四郊路，遍识属城山。
野雪融残素，岑霞就暝殷。
几宵星影动，知伴传车还。
席上探题二首
范祖禹（宋代）

秋夜雨点滴，梧桐乱人语。
几行寒雁起沙汀，万里渔舟泊烟渚。
钱生坟前八景 其二 鹞石横秋
何瑭（明代）

怪石如秋隼，凌空势欲飞。英贤神采异，彷佛见光辉。
幼女生日
王十朋（宋代）

林钟蓂四荚，吾女此时生。日向炎天永，月从前夜明。

提携仰慈母，教诲赖诸兄。愿汝康而寿，人如少蕴清。
通济桥
杨奂（金朝）

五丁凿石极坚顽，陌上行人得往还。月魄半轮沈水底，虹腰千尺驾云间。

郑卿车渡心应愧，秦帝鞭驱血尚殷。为问长江深几许，雪风吹马下天山。
以老骥伏枥志在千里为韵作八小诗赠伯永 其四
周孚（宋代）

行须置町畦，禅要著槽枥。覆我千日酒，面君九年壁。
蜀中逢友人
李频（唐代）

自古有行役，谁人免别家。相欢犹陌上，一醉任天涯。

积叠山藏蜀，潺湲水绕巴。他年复何处，共说海棠花。
送唐德舆
赵蕃（宋代）

国朝唐与苏，不数汉相如。
继彼二季后，当兹三世余。
青云曾给札，班鬓尚题舆。
古义惟知学，时人或谓疏。
郑虔归系马，阮籍倒乘驴。
日月且逝矣，贤才终舍诸。
何迟问安在，可使赋归欤。
直自枉渚宿，还过彭蠡潴。
岷江饮乡水，庐阜访林居。
翰墨深怀趣，登临想尽摅。
岘山孤湛辈，栗里羡宣舒。
执友半廊庙，先生宁里闾。
家声红药省，人望玉堂庐。
计日岂偃薄，匪朝应诏除。
公其作鸣凤，我自伴舂锄。
中秋
方回（元代）

去年有酒苦无月，今年有月却无酒。
睦斋杭邸两中秋，依□怀人夜搔首。
有酒无月犹自可，有月无酒愁杀我。
余生归老紫阳山，无酒无月俱等閒。
夜梦故人朱曼君感怆赋此
吴保初（清代）

青天碧海骑鲸去，小别千秋返夜台。季重旧游成鬼录，谪仙词赋岂凡才。

天荆地棘归魂惨，月黑枫青入梦来。欲挈只鸡向何许，山阳笛里不胜哀。
秋晓五首
章甫（宋代）

晓色殊未分，江风飘然起。
开窗看芭蕉，露重叶如洗。
逢侠客
徐贲（元代）

由来燕赵士，意气负平生。买妓千金醉，平戎一剑行。

君王曾锡宠，宾客尽知名。今日狭邪道，相逢重结盟。
赠太仆吴寺丞还滁阳
金幼孜（明代）

昨来呈马御楼前，五色龙文照锦鞯。喜见承恩来日下，忽看行李出天边。

河流夜绕卢沟月，关树晴连白塔烟。腊尽春归能几日，到官应是及新年。
赈灾 其四
伊秉绶（清代）

种麦种麦妇子忙，临流一恸沾衣裳。眼前半菽不能饱，遑计将享以彘尝。

去年典牛幸未赎，羡尔得生且生犊。吁嗟算口授官粮，鲰生自愧为民牧。
次韵和归去来集字十首 其四
李纲（宋代）

闻说诏初下，预知归有期。趣装行去矣，俟命且安之。

出处宛如梦，去来惟有诗。为传千里信，先报棣华知。
重阳后三日犹热多病者死者
方回（元代）

重阳已过两三日，真好菊花全未开。
合已楼前横雁字，却于地未汹蚊雷。
爬搔最苦疮疡痒，擗踊时闻哭泣哀。
南客不堪况北客，生民何罪降天灾。
余生日具杯酒为母寿思壬子岁在荆州癸在成都
孙应时（宋代）

两年荆益度兹晨，罗绮传觞苦劝人。
多谢圹公怜远客，岂如一笑奉吾亲。
蓴鲈此日无馀恨，菽水从前得讳贫。
快倒村醪供寿斝，也分汤饼及比邻。
蒲帘
敦敏（清代）

萧然茅屋傍幽溪，买得蒲帘恰隐栖。烟锁绿云垂户远，风吹白隐压檐低。

谁家玉箔春围暖，何处银钩翠幕齐。一枕小窗门半掩，江花江月梦离迷。
纵笔六言七首
刘克庄（宋代）

少日才高户大，暮年酒对诗豪。
且教儿童精选，谁能奴仆命骚。
晒书
刘攽（宋代）

幽事随时有，移书晒日华。囊开鱼蠹字，眼晕石榴花。

病忘多三箧，劳心愧五车。赐书仍有品，前辈羡吾家。
满庭芳 暮秋梁溪南郊看菊纪游
陈维崧（清代）

雨坼池莲，霜彫岩桂，愁饯临去秋光。城南漫兴，步屧趁林塘。

叹息人家兵后，莓苔遍、废井颓墙。溪桥畔，柴门半掩，篱落未全荒。

烟庄。经几处，娇红淡粉，压叠成行。恨花繁境窄，姿态难详。

最后一园差胜，轩棂外、乱石疏廊。西风劲、催将菊瘦，馀力袅衰杨。
初春
陆游（宋代）

装罢桃符又剪灯，新年光景捷飞腾。
老翁扫尽儿童事，却学禅床入定僧。
卧病杂题五首 其二
陆游（宋代）

鸥鹭驯亭沼，琴书悦性灵。身叨乡祭酒，孙为国添丁。

烟浦收菰菜，秋山斸茯苓。虚名吾所薄，未应少微星。
贾尉见迫给廪因以诗戏
韦骧（宋代）

月粟见须何太迫，贱生奔走正无聊。蕲君勿虑晨炊绝，吾党而今解折腰。
过隐者庄
田登（明代）

幽轩停白昼，心古万缘轻。春壑花争放，澄潭浪不生。

云山当近户，风雨望高城。归去渊明社，欣欣木正荣。
与郛郎作骨董羹四首
释慧空（宋代）

上天既雨晴亦佳，黄云满垅金满家。
政须与子加餐饭，何苦预满三咽霞。
今年明年吾自老，十日五日梅当花。
岂无诗力御强敌，已作睡魔闻酽茶。
梁苑
王昌龄（唐代）

梁苑秋竹古时烟，城外风悲欲暮天。
万乘旌旗何处在，平台宾客有谁怜。
无梦令·学道非难非易
佚名（宋代）

学道非难非易。怎敢已而不已。专下死工夫，悟得长生活计。长生活计。收得精光神气。
霪雨中偶书所见
王禹偁（宋代）

丙申二月七，是夕月离毕。
春云忽霮{上雨下对}，春两复蒙密。
绵绵殆三旬，不见天上日。
谪官在淮甸，幽抱常郁郁。
岂无琅邪山，泥泞不可出。
空庭唯蚯蚓，得势互蟠屈。
乘兹积阴气，小穴恣出没。
山禽忽飞下，长嘴啄深窟。
倒曳方力争，强吞遽全失。
食土与巢林，上下非俦匹。
胡然罹此酷，不能保微质。
嗟嗟彼群小，倾夺事匪一。
仪凤去九夷，神龙入泉室。
如何役吾眼，瞻视此小物。
归来因浩叹，自悔成诗笔。
道士造箓
潘牥（宋代）

不见东山谢紫虚，时时独自捻吟须。
常凭香案监抄箓，时点朱吟为订符。
日里惯曾参宝语，夜深梦必入清都。
此心却恐多君事，废了工夫火一铢。
水龙吟·淡妆不扫蛾眉
王沂孙（宋代）

淡妆不扫蛾眉，为谁伫立羞明镜。真妃解语，西施净洗，娉婷顾影。薄露初匀，纤尘不染，移根玉井。想飘然一叶，飕飕短发，中流卧、浮烟艇。可惜瑶台路迥。抱凄凉、月中难认。相逢还是，冰壶浴罢，牙床酒醒。步袜空留，舞裳微褪，粉残香冷。望海山依约，时时梦想，素波千顷。
依韵奉酬胡秘监
王十朋（宋代）

平生恨未识刚者，今日岂期亲见之。欲把江梅比孤洁，江梅无此岁寒枝。
谒金门·秋感
苏轼（宋代）

今夜雨。断送一年残暑。坐听潮声来别浦。明朝何处去。
孤负金尊绿醑。来岁今宵圆否。酒醒梦回愁几许。夜阑还独语。
凤凰台 其四
曾仕鉴（明代）

台上萧萧万木秋，谪仙文藻亦荒丘。凭高莫问前朝事，惟有长江日夜流。
寄仙巢先生钟尚书
乐雷发（宋代）

吹香亭上送飞鸿，且把行藏寄蜀桐。
老境只须寻远志，世途还要避沙虫。
公于天地初何憾，道在丘园固未穷。
曾是辕门投卷客，应怜听雪卧蕯藭。
高君贽
葛胜仲（宋代）

晓鼓逢逢天未白，呼火摄衣干典客。青衫手板阶石前，磬折擎拳若无骨。

还将束矢听情伪，更向团丝分枉直。糟浆逆鼻走兵厨，播糠眯目司平籴。

翩翩轻舆行若飞，濯濯单纨汗如涤。趋局何曾过八塼，端居未暇移百甓。

归家往往犬迎吠，得肉时时鸟攫食。长材要自万鹏程，初筮聊淹一鸡肋。

径须黾勉弹其冠，未用低佪尤此帻。左冯旧事今复继，敏手州人惊霹雳。
念奴娇
佚名（宋代）

欢声雷动，问邦民，知道君候生日。欲把天文占好事，夜半遥瞻南极。耿耿三台，寒光相射，瑞采连珠壁。自今以始，我公眉寿千亿。
见说燕寝香凝，旌旗微动，猎猎薰风入。收拾乾坤生长意，留向人间敷锡。预约明年，难兄难弟，同侍虞琴侧。坐令仁寿，八荒开此寿域。
长信宫二首 其一
于武陵（唐代）

簟凉秋气初，长信恨何如。拂黛月生指，解鬟云满梳。

一从悲画扇，几度泣前鱼。坐听南宫乐，凉风摇翠裾。
台州郡治十二诗太守尤延之命赋·霞起堂
林宪（宋代）

赤城在何处，明霞坐中起。
大千无色界，向背五云裹。
羽人跨丹凤，千载一来止。
咽嗽餐泰和，琼田结珠蕊。
落叶
孙志祖（清代）

秋霜一下众林萎，叶落成堆未扫时。流水年华人易感，辞柯消息鸟先知。

小园竹径风声寂，远树柴门日影移。莫道婆娑生意尽，凭阑点笔好题诗。
次韵三首 其一
曾几（宋代）

白日无偏照，玄冥不作难。有炉如许大，无地可言寒。

书腹夤缘晒，禅心邂逅看。呼儿来共此，形影未孤单。
过含山渔巘口昔避乱居此
崔冕（清代）

天净秋无际，峰尖日出圆。人争投市米，鸟破下林烟。

红叶高低路，黄花大小田。依稀村入画，坐卧十年前。
送广禅人
释正觉（宋代）

温风促客下云岭，触处无心即道游。
得坐会当明变豹，出门须解倒骑牛。
冲烟筇入青萝径，载月船回白鸟洲。
中外夷犹功迹绝，{左氵右曶}然天水一成秋。
江行无题一百首·其四十三
钱珝（唐代）

兵火有余烬，贫村才数家。
无人争晓渡，残月下寒沙。
虎丘
俞桂（宋代）

突兀浮图插翠微，吴王事迹总成非。
寺僧未晚山门闭，不放闲云一片飞。
升堂颂古五十二首 其一
释怀深（宋代）

时光迅速急如流，一别慈颜几换秋。坟墓乡关空杳杳，死生岐路两悠悠。

充饥乳哺恩难报，寄体怀担力莫酬。想像音容无觅处，春风特地使人愁。
幽居
陆游（宋代）

社结山林友，家藏种树书。
蔽床欣卜宅，容驷笑高闾。
薄饭频葅韭，单衣旋制綀。
东家借蹇罢，南市买船初。
美景游俱遍，邻翁好不疏。
时时得乘兴，岂独爱吾庐。
句 其一
张仲节（宋代）

蝴蝶似知春梦熟，穿巷飞度画屏东。
哭微之二首 其一
白居易（唐代）

八月凉风吹白幕，寝门廊下哭微之。妻孥朋友来相吊，唯道皇天无所知。
由听吟
邵雍（宋代）

由听而失，以听为宾。
而今而后，何复信人。
襄邑道中赠孙天予子礼三首 其二
吕颐浩（唐代）

霜毛一别各毵毵，兴味年来老不堪。横槊赋诗休塞北，扁舟垂钓渐江南。
赠严彦醇
王之道（宋代）

一别三年久，重来两鬓苍。
瘦筇扶蹇步，新茗搅枯肠。
得句情还适，逢人话颇长。
湖山元不改，丧乱我心伤。
满江红（别鹤林）
葛长庚（宋代）

明日如今，我已是、天涯行客。相别后、麻姑山上，齐云亭侧。几个黄昏劳怅想，几宵皓月遥思忆。与二仙、不但此今生，皆畴昔。

频到此，欢无极。今去也，来无的。念浪萍风絮，东西南北。七八年中想契密，三千里外来将息。怅金丹、未就玉天辽，还＿恻。
渔村杂句十首
薛嵎（宋代）

月下门开不用敲，渡头长系木兰桡。
盘餐市远从真率，会宿何妨屡卜宵。
赠赵子野歌
周文璞（宋代）

与君虽为外兄弟，语话寻常见肝肺。
自从不见半年馀，每望吴云辄流涕。
苹溪松江同一波，半年不见当奈何。
长安市上相就处，弟能起舞兄能歌。
兄令赐第南薰殿，满戴宫花上林宴。
弟归便着堕游冠，他时山中傥相见。
吴王台畔杨柳黄，吴姬对坐调丝簧。
阿兄自对吴云坐，呼弟不来应断肠。
书来不应寄他物，只要秋林一双笛。
当使蛮奴月下吹，此时此夜须相忆。
登扬州郡圃小金山遥碧亭
曾几（宋代）

绝岛浸中零，飞来枣叶轻。
碧天围斗野，红日下芜城。
山作修眉翠，人添老眼明。
园林多胜地，独爱小峥嵘。
司马文正公挽词四首
黄庭坚（宋代）

献纳无虚日，居然迹已陈。
清班区玉石，宝历顺星辰。
更化思鸣鵙，遗书似获麟。
易名无异论，今代两三人。
试潘衡墨
陈宓（宋代）

胶煤鸾麝号潘衡，老剂尤令举世惊。
点漆未能绳纯黑，令人字字挟霜明。
和孔君亮郎中见赠
苏轼（宋代）

偶对先生尽一樽，醉看万物汹崩奔。
优游共我聊卒岁，肮脏如君合倚门。
只恐掉头难久住，应须倾盖便深论。
固知严胜风流在，又见长身十世孙。
（戣，字君严；戡，字君胜。
退之志其墓云：孔子世卅八，吾见其孙，白面长身。
今君亮四十八世矣。
）
雍熙享先农六首馀同祈谷 其一
郊庙朝会歌辞（宋代）

先农播种，九谷务滋。灵坛致享，良耜陈仪。吉日惟亥，运属纯熙。

乐之作矣，神其格思。
昭君怨 赠女姑萧敬善等 草堂集
王丹桂（金朝）

奉劝修真仙众。日用全凭实行。乌兔疾如梭。莫蹉跎。遇景勿念心动。坐卧住行安静。只此是功夫。合虚无。
桐庐连夕大雨溪涨数十丈徙寓白塔山上方阁
孙觌（宋代）

苍莽川流会，浑酣海气嘘。蛟龙改窟宅，雷电走空虚。

殷地翻坤轴，黏天浸日车。高僧欲杯度，游客且楼居。

壮观真难值，幽怀亦少摅。翩翩一鸟去，何必羡知鱼。
秋闺曲
胡应麟（明代）

沉水香销白玉壶，薰笼斜倚月明孤。狂夫尚作潇湘客，夜夜金风落井梧。
夜坐怀舍弟
唐庚（宋代）

无云仍露坐，有月更江皋。沉陆伤吾道，浮生忆尔曹。

扁舟应夏口，此夕数秋毫。不见今三载，当时已二毛。
杂诗六首 其三
李若水（宋代）

一饱百念休，挈席坐朝阳。陶然四肢春，兴与饮酒长。

梦蝶鼻声小，扪虱衣缝光。虽非北窗下，亦足傲羲皇。
寄谢观
刘得仁（唐代）

十五年余苦，今朝始遇君。无惭于白日，不枉别孤云。
得失天难问，称扬鬼亦闻。此恩销镂骨，吟坐叶纷纷。
颂四宾主
释印肃（宋代）

主中主，无相光中施法雨。
醍醐一味灌群机，皆入无为涅磐宇。